Saak teen Aurora-direkteure wéér uitgestel | Netwerk24
Deur William Horne 15 Julie 2019 16:43
Khulubuse Zuma, neef van oudpres. Jacob Zuma en voormalige direkteur van die Aurora-mynmaatskappy. Foto: Jabulani Langa
Ná ’n aanvanklike verskyning op 28 Mei in die streekhof in Springs, toe die saak weens die afwesigheid van een van die vier beskuldigdes uitgestel is, was verrigtinge veronderstel om Maandag te begin.
Weens ’n aansoek deur die TV-nuus uitsaaier eNCA moet die hof nou eers beslis of die hofsaak uitgesaai mag word of nié.
Die saak sal nou eers op 7 Augustus hervat word.
Die direkteure, naamlik Khulubuse Zuma, ’n neef van oudpres. Jacob Zuma, Zondwa Mandela, ’n kleinseun van oudpres. Nelson Mandela, Raja Shah en Thulani Ngubane staan eNCA se aansoek teen.
Die staat betwis nie die aansoek deur eNCA nie, berig Fin24.
Al vyf aanklagte is hoofsaaklik gegrond op oortredings van art. 151 van die Nasionale Waterwet van 1998, asook oortredings van art. 94 van die Strafproseswet.
Die Grootvlei- en Pamodzi-myn by Springs is ook na bewering van al sy bates gestroop en 5 300 mense is werkloos gelaat.
Dié beweerde wanbestuur en plundery het ook daartoe gelei dat suurmynwater in die Blesbokspruit uitgeloop het. Dié spruit is gekoppel aan waterbronne wat na die Vaalrivier lei en dus ’n enorme waterbron in gedrang bring.
Meer oor: Aurora Empowerment Systems | Khulubuse Zuma | Springs | Besoedeling | Hofsaak | Mynbou